Sinkgat jare later nog net so grootDie sinkgat is vir die afgelope drie jaar nog nie reggemaak nie (Foto: Lehlogonolo, Twitter) Motoriste is gefrustreerd en mismoedig oor ŉ reusesinkgat op die Delmas-pad (R50) – tussen Bapsfontein en Pretoria-Oos – in Gauteng wat al die afgelope drie jaar ’n groot kopseer is. Dié pad is ŉ hoofroete wat deur ŉ menigte padgebruikers benut word en motoriste word nou genoop om van alternatiewe en dikwels verder roetes gebruik te maak. Die verkeer word tans via die R25-Wes en dan die R21-Noord herlei. ’n Sloot is drie jaar gelede gegrawe waar die sinkgat gevorm het. Die sloot is regdeur die padoppervlak en is sowat een meter diep en 1,5 meter breed. Die sloot is om te verhoed dat iemand daar ry. ’n Inwoner van Springs – wat gereeld van hierdie roete gebruik maak – vertel geen herstelwerk is die afgelope drie jaar aan die sinkgat gedoen nie. Sy maak gebruik van die alternatiewe roetes om by haar werk in Pretoria uit te kom. Volgens haar vat dit meer tyd uit haar dag. Die sinkgat op die R50 (Foto: Verskaf) “Ek het nou die dag weer verby die sinkgat gery om te kyk of daar iets gedoen word, maar dit lyk nog presies dieselfde,” vertel die inwoner anoniem aan Maroela Media. Volgens Melitah Madiba, woordvoerder van die departement van paaie en vervoer, is die departement besig om ’n diensverskaffer te bekom om die sinkgat te herstel. Die departement het reeds in 2019 ’n ondersoekverslag oor die moontlike oorsaak en ontwerpoplossings laat doen om die gat te herstel. Sy het egter geen kommentaar gelewer oor waarom die herstelwerk sedertdien sloer nie. “Die gebied is afgesper om te verseker dat motoriste nie die sinkgat tref nie. Padgebruikers word ook aangeraai om van alternatiewe roetes gebruik te maak,” het Madiba bevestig. Die inwoner sê sy is uiters bekommerd dat daar niks aan die sinkgat gedoen gaan word nie. “Ek is bevrees ons raak dinge gewoond en hou nie aan om druk te plaas op dié wat verantwoordelik is vir herstelwerk nie. As die sinkgat ontdek word, spring almal vinnig en beveilig die gebied, maar daarna gebeur daar nie veel nie,” sê die leser.